Twee brand erg toe vliegtuig valFoto: Verskaf Twee mans het erge brandwonde opgedoen toe ŉ ligte vliegtuig Woensdagoggend buite Bethlehem in die Vrystaat geval het. Volgens omstanders op die toneel het die vliegtuig geval kort nadat dit opgestyg het. Daar word vermoed dat die vliegtuig se enjin gestaak het. Isolde Laesecke, voorsitter van AfriForum se Bethlehem-tak, het aan Maroela Media gesê die vliegtuig het aan die brand geslaan nadat dit die grond getref het. Omstanders het nader gehardloop met brandblussers en die twee insittendes kon daarin slaag om uit die vliegtuig te kom en te rol om die vlamme te blus. Hulle het egter ernstige brandwonde opgedoen. Foto: Verskaf “Hulle is op die toneel deur paramedici behandel en na ŉ nabygeleë hospitaal geneem waar hulle geïntubeer is. Hulle word nou per helikopter na die Netcare Milpark-hospitaal in Johannesburg geneem,” het Laesecke gesê. Maroela Media verneem die mans is onderskeidelik 54 en 24 jaar oud. Hulle name word voorlopig weerhou. Dit was nie onmiddellik duidelik wat die doel van die mans se voorgenome vlug was nie. Kabelo Ledwaba, woordvoerder van die Burgerlugvaartowerheid (BLO), het die voorval aan Maroela Media bevestig en gesê ‘n ondersoek na die ongeluk sal van stapel gestuur word.